TV 100

Η TV 100 (Δημοτική Τηλεόραση Θεσσαλονίκης) είναι ελληνικός δημοτικός τηλεοπτικός σταθμός περιφερειακής εμβέλειας με έδρα την Θεσσαλονίκη. Εξέπεμψε για πρώτη φορά στις 31 Δεκεμβρίου 1988 και αποτελεί έναν από τους πρώτους χρονολογικά αλλά και τον μακροβιότερο μη κρατικό σταθμό εν λειτουργία στην Ελλάδα.

Ιστορικό
Ιστορικό πλαίσιο
Το κανάλι βγήκε στον αέρα σε μια εποχή αλλαγών για το ραδιοτηλεοπτικό σκηνικό της Ελλάδας, την εποχή που η κυβέρνηση Τζαννετάκη ψήφισε τη νομιμοποίηση της ελεύθερης ραδιοτηλεόρασης, βάζοντας τέλος στο κρατικό μονοπώλιο που υπήρχε εκείνη την εποχή στην ενημέρωση. Ένα χρόνο πριν την πρώτη εκπομπή του σταθμού, πραγματοποιήθηκε η συγχώνευση της ΕΡΤ1 και της ΕΡΤ2 σε έναν ενιαίο φορέα (ΕΡΤ Α.Ε.) με την ίδρυση του Ινστιτούτου Ραδιοτηλεοπτικών Μέσων (ΙΟΜ) και της Εταιρείας Παραγωγής και Εμπορίας Εκπομπών και Προγραμμάτων Ραδιοτηλεόρασης, και έναν χρόνο αργότερα, το 1989, ιδρύθηκε το Εθνικό Συμβούλιο Ραδιοτηλεόρασης.

Προετοιμασία και πρώτη εκπομπή στις 31 Δεκεμβρίου 1988
Στις αρχές Ιανουαρίου του 1987, ανατίθεται από την δημοτική αρχή η προσπάθεια ίδρυσης δημοτικού ραδιοφωνικού και τηλεοπτικού σταθμού στην Θεσσαλονίκη. Δυόμιση μήνες μετά (13 Μαρτίου) συστάθηκε επιτροπή ραδιοτηλεοπτικού σταθμού υπό τη διεύθυνση του γραφείου Αντιδημάρχου Πολιτιστικών, της οποίας μέλη ήταν ο δήμαρχος, ο γενικός γραμματέας και ο αντιδήμαρχος με δημοτικούς συμβούλους όλων των παρατάξεων, καθώς και προσωπικότητες από τον πνευματικό, οικονομικό, επιστημονικό και καλλιτεχνικό κόσμο, όπως ο Ριχάρδος Σωμερίτης, ο Τέρενς Κουίκ, ο Σταύρος Ξαρχάκος, αλλά και ο Μάνος Ιατρίδης, πρωτοστάτης για την ίδρυση του πρώτου τηλεοπτικού σταθμού.

Η έναρξη της λειτουργίας του FM 100 προγραμματίσθηκε για τις 3 Σεπτεμβρίου 1987, όπου σε σύντομη συνέντευξη ο Σωτήρης Κούβελας εξήγγειλε ότι η τηλεόραση με δορυφορικά προγράμματα, είναι ο επόμενος στόχος του δήμου ΘεσσαλονίκηςΕύα Τσουκαλίδου, «Η δημιουργία της ελεύθερης τηλεόρασης από τον Δήμο Θεσσαλονίκης: η ίδρυση της TV 100», Θεσσαλονίκη, Επιστημονική Επετηρίδα του Κέντρου Ιστορίας Θεσσαλονίκης του Δήμου Θεσσαλονίκης, ομ. 8 (2013), σελ. 383-384 κάτι που έγινε ως προς το πρώτο σκέλος καθώς η TV 100 ξεκίνησε να εκπέμπει στις 31 Δεκεμβρίου 1988 στις 20:00 το βράδυ. Αμέσως δημιουργείται τεταμένη ατμόσφαιρα εξαιτίας της βίαιης αντίδρασης της κυβέρνησης, η οποία κατέφυγε σε δυνάμεις των ΜΑΤ, ώστε να αποτρέψει τη λειτουργία του σταθμού.

Στο σημείο αυτό, σημαντικό ρόλο διαδραματίζει ο τότε δήμαρχος της πόλης Σωτήρης Κούβελας (1986-1989) ο οποίος ίδρυσε το δημοτικό κανάλι, και ο οποίος το καλοκαίρι του 1989 προωθεί την ανέγερση κτιρίου στο Σέιχ Σου εγκαθιστώντας κεραία και ολόκληρο τον αναγκαίο εξοπλισμό για τη λειτουργία τηλεοπτικού σταθμού και την αναμετάδοση δορυφορικών καναλιών. Μόλις γίνεται γνωστή η συγκεκριμένη πράξη επεμβαίνει αστυνομικό εκστρατευτικό σώμα με κατεδάφιση των εγκαταστάσεων και σύλληψη των υπαιτίων. Μετά γίνεται η «δίκη της κεραίας», όπως έχει μείνει γνωστή στη Θεσσαλονίκη, όπου τελικά κερδίζει ο ομότιτλος Δήμος, κατακτώντας το δικαίωμα τηλεοπτικών εκπομπών και παραγωγών.

Στις αρχές του 1990, ο Κούβελας μαζί με τον επιχειρηματία και γενικό γραμματέα του ΥΠΕΧΩΔΕ Φώτη Μανούση, ιδρύουν ιδιωτικό τηλεοπτικό σταθμό με την ονομασία New Channel (μετέπειτα Tempo TV) που αρχικά αποτέλεσε την Αθηναϊκή εκδοχή της TV 100 (παρότι στο ιδρυτικό καταστατικό αναφέρεται ο δήμος Θεσσαλονίκης ως αρχική έδρα) καθώς είχαν συνεργαστεί μεταξύ τους για αρκετό χρονικό διάστημα, ανταλλάσσοντας προγράμματα και δελτία ειδήσεων (κυρίως τα σύντομα) ενώ τις βραδινές ώρες, δικτυωνόταν και με το Δημοτικό Ραδιόφωνο Θεσσαλονίκης, FM 100.

Στα τέλη του 1990 μεταβάλλονται οι στόχοι της Δ.Ε.Π.Θ.Ε. καθώς της εκχωρείται το δικαίωμα δημιουργίας τηλεοπτικού σταθμού. Έχοντας πλέον και το απαραίτητο νομικό υπόβαθρο η TV 100 εγκαθιστά αναμεταδότες, οι οποίοι καλύπτουν σε εμβέλεια το συνολικό πολεοδομικό συγκρότημα της Θεσσαλονίκης, συνεχίζοντας ταυτόχρονα την αναμετάδοση ποικίλων δορυφορικών καναλιών.

Το 1993, η TV 100 και το New Channel λαμβάνουν άδειες επταετής διάρκειας διατηρώντας τες μέσω παρατάσεων σε ισχύ, παρότι το τέταρτο τμήμα του ΣτΕ έκρινε πως οι αλλεπάλληλες παρατάσεις νομιμότητας των ραδιοτηλεοπτικών ΜΜΕ είναι παράνομες και αντισυνταγματικές. Ωστόσο, υπάρχουν διαφορές καθώς η TV 100 έλαβε άδεια ως τοπικό κανάλι της Θεσσαλονίκης με τεχνική δικτύωση για εμβέλεια στην Κεντρική Μακεδονία (19204/Ε/9.9.1993), ενώ το New Channel άδεια ως τοπικό κανάλι της Αττικής με τεχνική πανελλαδική δικτύωση (19206/Ε/9.9.1993).

Η Δ.Ε.Π.Θ.Ε., από την ψήφιση της συγκεκριμένης μεταρρύθμισης και έπειτα επιδιώκει να παίρνει μέρος σε κάθε είδους διαδικασίες χορήγησης αδειών λειτουργίας, ώστε να πληροί όλες τις νόμιμες προϋποθέσεις του κάθε θεσμικού πλαισίου. Το 2011 μεταβάλλεται η διοίκηση του Δήμου Θεσσαλονίκης και τίθεται ως στόχος η εξ ολοκλήρου αναμόρφωση και ο εξορθολογισμός της δημοτικής επιχείρησης. Σημαντικά αποτελέσματα αποτελούν η μείωση του κόστους λειτουργίας, όπως επίσης και η ποιοτική αναβάθμιση της παρεχόμενης υπηρεσίας. Για την επίτευξη του στόχου αυτού βρίσκεται σε εξέλιξη ένα γενικότερο πρόγραμμα τεχνολογικού εκσυγχρονισμού της επιχείρησης.

Αξιοσημείωτη υπήρξε για τη λειτουργία της Δ.Ε.Π.Θ.Ε. η μεταρρύθμιση, η οποία ψηφίστηκε το 2015 και εξαιρεί τις δημοτικές επιχειρήσεις ειδικού σκοπού από το πεδίο εφαρμογής του νόμου για την παροχή άδειας των ιδιωτικών τηλεοπτικών σταθμών. Από τον Ιούλιο του 2025, η Δ.Ε.Π.Θ.Ε. από την Εταιρεία Μακεδονικών Σπουδών μετακόμισε στην περιοχή του Νέου Σιδηροδρομικού Σταθμού Θεσσαλονίκης.

Τα πρώτα προγράμματα
Το κανάλι μεταδίδει εκπομπές για τις πολιτικές εξελίξεις της Ελλάδας και ειδικότερα της Κεντρικής Μακεδονίας, και επιπλέον τα κοινωνικά, καλλιτεχνικά, επιστημονικά, πολιτισμικά και αθλητικά δρώμενα του δήμου Θεσσαλονίκης. Μεταδίδει προγράμματα που αφορούν τους τοπικούς φορείς, εκπαιδευτικά ντοκιμαντέρ, αλλά και προγράμματα π.χ. για την κηπουρική ή τη μαγειρική. Σημαντική αποτελεί και η διαδραστικότητα που έχει αναπτύξει το κανάλι, δίνοντας ουσιαστικά τη δυνατότητα στους τηλεθεατές να προτείνουν και να επισημάνουν θέματα προς συζήτηση και έρευνα.

Εμβέλεια
Επίγεια και αναλογικά
Τους πρώτους μήνες του 1988, πριν τη λειτουργία του καναλιού, ο Δήμος Θεσσαλονίκης, αναμετέδωσε (μέσω επίγειας αναλογικής εκπομπής) για πρώτη φορά στην ευρύτερη περιοχή της Μακεδονίας έντεκα ξενόγλωσσα δορυφορικά κανάλια ως εναλλακτική λύση στον τρόπο που παρακολουθούσε το κοινό τηλεόραση την εποχή εκείνη, δραστηριότητα που αργότερα, ακολούθησε και ο κρατικός φορέας (ΕΡΤ) στην υπόλοιπη χώρα.

Το κανάλι από το ξεκίνημά του το 1988, μέχρι και το 2014, εξέπεμπε αναλογικά από τέσσερα κέντρα εκπομπής, για τις εξής περιοχές:
Θεσσαλονίκη και Κεντρική Μακεδονία: Κέντρο εκπομπής «Χορτιάτης» (δίαυλος 33 UHF) (η εκπομπή αυτή κόπηκε υποχρεωτικά στις 14 Δεκεμβρίου 2012, και αντικαταστάθηκε με την μεταβατική ψηφιακή εκπομπή της DBS - δίαυλος 50 UHF).
Δυτικές Συνοικίες της Θεσσαλονίκης (Πολίχνη και Μετέωρα): Κέντρο εκπομπής «Φιλίππειο» (δίαυλος 44 UHF).
Αλμωπία Πέλλας (Αριδαία και χωριά): Κέντρο εκπομπής «Αριδαία» (δίαυλος 46 UHF).
Χαλκιδική: Κέντρο εκπομπής «Πολύγυρος» (δίαυλος 39 UHF).

Από τις 21 Νοεμβρίου 2014, η Δημοτική Τηλεόραση Θεσσαλονίκης, εκπέμπει βάσει ευρωπαικής οδηγίας, υποχρεωτικά μόνο ψηφιακά μέσω της Digea από πέντε κέντρα εκπομπής στην Κεντρική Μακεδονία (Χορτιάτης, Φιλίππειο, Αριδαία, Μουριές) και την Χαλκιδική (Πολύγυρος) ενώ το σήμα του σταθμού φτάνει και σε αρκετές περιοχές της Περιφερειακής Ενότητας Σερρών, στην Θεσσαλία (παράλια Λάρισας, τμήμα Μαγνησίας) και σε ορεινά τμήματα της Θάσου.

Δορυφορικά
Το κανάλι μεταδίδεται και πανελλαδικά μέσω του COSMOTE TV δορυφορικά (θέση 655) και IPTV (θέση 64) από τον Ιούλιο του 2012 με εξαίρεση το διάστημα 2018-2022 όπου δεν εξέπεμπε. Από τον Σεπτέμβριο του 2024 εκπέμπει και στην πλατφόρμα της NOVA δορυφορικά (θέση 731).

Ιδιοκτησία
Στις 15 Μαρτίου 1988 συστήνεται η Δημοτική Εταιρεία Πληροφόρησης (Επιχείρηση Ραδιοφωνικού Σταθμού) για τη λειτουργία του FM 100 η οποία δύο χρόνια αργότερα και με την έλευση της TV 100 μετονομάζεται σε Δημοτική Εταιρεία Πληροφόρησης, Θεάματος και Επικοινωνίας. Πέρα από τα δύο μέσα, λειτουργεί και τον FM 100.6 Λόγου και Τέχνης, ενώ παράλληλα συνεργαζόταν με τον δήμο Πανοράματος για τη λειτουργία του ανενεργού από το 2017 FM 101.

FM 100
Ο FM 100 είναι το πρώτο από τα τρία δημοτικά ραδιόφωνα της Θεσσαλονίκης. Ξεκίνησε να εκπέμπει στις 3 Σεπτεμβρίου 1987, αποτελώντας τον πρώτο χρονολογικά μη κρατικό ραδιοσταθμό στην επικράτεια, διατηρώντας τον αμιγώς ενημερωτικό του χαρακτήρα.

Ο FM 100 αναμεταδίδεται στην Χαλκιδική, αρχικά μέσω του ιδιωτικού τοπικού ραδιοσταθμού Max FM στη συχνότητα 97.3 ο οποίος το 2014 πουλήθηκε και μετονομάστηκε σε Λαϊκός FM Χαλκιδικής και σήμερα μέσω του δημοτικού ραδιοφώνου του Δήμου Πολυγύρου στη συχνότητα 90.8. Παράλληλα, από το 2013 ο FM 100 είναι στο δίκτυο συνεργατών του επίσης δημοτικού Αθήνα 9.84.

FM 101
Ο FM 101 ήταν το δεύτερο από τα τρία δημοτικά ραδιόφωνα της Θεσσαλονίκης, αν και ανήκε στον δήμο Πανοράματος. Ξεκίνησε να εκπέμπει στις 3 Αυγούστου 1988, αποτελώντας τον πρώτο σταθμό στην Ελλάδα με ξένη μουσική, με τον Αντώνη Κανάκη να αποτελεί έναν εκ των πρωτεργατών και ιδρυτών του σταθμού. Το 1999 μετονομάστηκε σε FM 101 Sports με αθλητική ενημέρωση. Ωστόσο, ο σταθμός έχει πάψει να εκπέμπει από το 2017, επί δημαρχίας Γιάννη Μπουτάρη. Από τον Αύγουστο του 2021, στην συχνότητα του FM 101, εκπέμπει πλέον το Super FM, από τον ίδιο νομό.

FM 100.6
Ο FM 100.6 Λόγου και Τέχνης είναι το τρίτο και τελευταίο από τα τρία δημοτικά ραδιόφωνα της Θεσσαλονίκης. Ξεκίνησε να εκπέμπει στα τέλη του 1990 στους 100.5 και μετά από 17 χρόνια μεταφέρθηκε στην τωρινή του συχνότητα. Το 2011 μετεξελίχθηκε σε εθελοντικό ραδιόφωνο, ανοίγοντας τα μικρόφωνα του σε μαθητές, φοιτητές, επαγγελματικούς και πολιτιστικούς φορείς και ευρύτερα στους πολίτες της Κεντρικής Μακεδονίας,} μέχρι το 2020 που σταμάτησαν οι εκπομπές λόγω του COVID-19 και έγινε μουσικός. Το 2024 επανέκτησε τον αρχικό του χαρακτήρα και όνομα, όντας συνεργαζόμενο με το διαδικτυακό Ράδιο Σάρωθρον.

Λογότυπα
 100px 100px 100px 1992-2003 06.10.2011-19.02.2020 02.09.2020-σήμερα

Παραπομπές

Βιβλιογραφία
Εύα Τσουκαλίδου, «Η δημιουργία της ελεύθερης τηλεόρασης από τον Δήμο Θεσσαλονίκης: η ίδρυση της TV 100», Θεσσαλονίκη, Επιστημονική Επετηρίδα του Κέντρου Ιστορίας Θεσσαλονίκης του Δήμου Θεσσαλονίκης, ομ. 8 (2013), σελ. 379-403

Εξωτερικοί σύνδεσμοι
Δημοτική Εταιρεία Πληροφόρησης, Θεάματος και Επικοινωνίας του Δήμου Θεσσαλονίκης
FM 100,6 - Δημοτικό Ραδιόφωνο Λόγου και Τέχνης του Δήμου Θεσσαλονίκης

Κατηγορία:Ελληνικοί ραδιοφωνικοί σταθμοί
Κατηγορία:Μέσα Μαζικής Ενημέρωσης της Θεσσαλονίκης
Κατηγορία:Δήμος Θεσσαλονίκης
Κατηγορία:Ιδιωτικοί τηλεοπτικοί σταθμοί περιφερειακής εμβέλειας (Κεντρική Μακεδονία)
Κατηγορία:Τηλεοπτικά κανάλια και σταθμοί οι οποίοι ιδρύθηκαν το 1988